Nogle steder i landet får koldt og klart vejr, men andre kan lune sig under skyerne.

Hvis coronaen ikke får folk til at holde sig inden døre nytårsaften, kan temperaturen måske gøre det. Nogle steder bliver der helt ned til minus 5 grader nytårsnat, og så slår smoking eller selskabskjole ikke længere til, hvis man skal være udendørs. Ved middagstid nytårsaftensdag går en tynd front med regn og muligvis også lidt slud ind over landet. Det vil være mest udtalt i Sønderjylland, på Fyn og det meste af Sjælland. Temperaturen kommer til at ligge lige over frysepunktet. Klokken 18 hvor dronningen taler, vil regnen være mindre udtalt, men der vil være regn og måske tøsne flere steder. Mod vest begynder det til gengæld at klare op, og dermed falder temperaturen mod vest til ned til 3 graders frost. Fra midnat og frem vil der være stort set tørt over det meste af Danmark, og så kan temperaturen komme helt ned på minus 5 grader. Generelt vil det være skyet i den nordlige del af Jylland, og der vil være skyer mange steder, men også mange steder, hvor skyerne trækker sig til side. Og det er netop det, der er afgørende for, at temperaturen kan falde. I områder med klart vejr falder temperaturen mest, da skyerne fungerer som en isolerende dyne, der holder på varmen. Samtidig kommer der ikke megen vind nytårsaften, hvilket vil være medvirkende til, at temperaturen falder. Kombinationen af svag vind og opklaring kan få temperaturen til at falde markant. Opklaringen får varmen til at forsvinde, og den svage vind gør, at luften ikke skiftes ud med luft fra varmere områder. I byerne vil den manglende vind til gengæld få partikler fra fyrværkeriet til at hænge mellem husene, og det kan skabe helt lokal lokal tågedis. Til gengæld vil det også gøre affyringen mindre farlig.